Document ID: 32014D0695

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 29ης Σεπτεμβρίου 2014 που επιτρέπει στην Ιταλία να εφαρμόζει, σε συγκεκριμένες γεωγραφικές περιοχές, μειωμένους φορολογικούς συντελεστές στο πετρέλαιο και το υγραέριο που χρησιμοποιούνται για θέρμανση, σύμφωνα με το άρθρο 19 της οδηγίας 2003/96/ΕΚ (2014/695/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19 παράγραφος 1, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Βάσει του άρθρου 19 παράγραφος 1 της οδηγίας 2003/96/ΕΚ, επετράπη στην Ιταλία να εφαρμόζει, σε ορισμένες ιδιαίτερα μειονεκτικές περιοχές, μειωμένους συντελεστές ειδικών φόρων κατανάλωσης για το πετρέλαιο και το υγραέριο που χρησιμοποιούνται για θέρμανση. Η τελευταία άδεια χορηγήθηκε μέχρι τις 31 Δεκεμβρίου 2012 με την απόφαση 2008/318/ΕΚ του Συμβουλίου (2). (2) Με επιστολή της 31ης Μαΐου 2012, οι ιταλικές αρχές ζήτησαν την άδεια να εφαρμόσουν, σε ορισμένες ιδιαίτερα μειονεκτικές γεωγραφικές περιοχές, μειωμένους φορολογικούς συντελεστές για το πετρέλαιο και το υγραέριο που χρησιμοποιούνται για θέρμανση, μέσω της παράτασης της πρακτικής που ακολουθείτο βάσει της οδηγίας 2008/318/ΕΚ, και μάλιστα πριν από τη λήξη ισχύος της εν λόγω οδηγίας. Οι ιταλικές αρχές έδωσαν επίσης συμπληρωματικές πληροφορίες και διευκρινίσεις στις 4 Δεκεμβρίου 2012, στις 16 Ιουλίου 2013, στις 31 Δεκεμβρίου 2013 και στις 22 Ιανουαρίου 2014. Με επιστολή της 19ης Μαρτίου 2014, οι ιταλικές αρχές ζήτησαν την ανανέωση της άδειας που είχε χορηγηθεί με την απόφαση 2008/318/ΕΚ, χωρίς μεταβολές στο πεδίο της κατά τόπον εφαρμογής της για την περίοδο από την 1η Ιανουαρίου 2013 έως την 31η Δεκεμβρίου 2018. (3) Η Ιταλία έχει έδαφος με πολυποίκιλα χαρακτηριστικά και διαφορετικές κλιματικές και γεωγραφικές συνθήκες. Λαμβάνοντας υπόψη τις ιδιαιτερότητες του εδάφους της, η Ιταλία θέσπισε μειωμένους φορολογικούς συντελεστές για το πετρέλαιο θέρμανσης και το υγραέριο, με σκοπό τη μερική αντιστάθμιση του δυσανάλογα υψηλού κόστους θέρμανσης για τους κατοίκους ορισμένων γεωγραφικών περιοχών. (4) Η διαφοροποίηση του φόρου στην Ιταλία βασίζεται σε αντικειμενικά κριτήρια και αποσκοπεί στο να τεθεί ο πληθυσμός των επιλέξιμων περιοχών σε πιο ισότιμη βάση σε σχέση με τον υπόλοιπο πληθυσμό, μέσω της μείωσης του δυσανάλογα υψηλού κόστους θέρμανσης, το οποίο οφείλεται στις δυσμενείς κλιματικές συνθήκες ή στα προβλήματα εφοδιασμού με καύσιμα. (5) Οι μειωμένοι φορολογικοί συντελεστές εφαρμόζονται σε γεωγραφικές περιοχές που πληρούν τα ακόλουθα κριτήρια: α) δυσμενέστατες κλιματικές συνθήκες εντός της ιταλικής επικράτειας, ήτοι κοινότητες που βρίσκονται εντός της ζώνης ΣΤ, όπως αυτή ορίζεται στο προεδρικό διάταγμα αριθ. 412 του 1993 (3)· β) δυσμενείς κλιματικές συνθήκες σε συνδυασμό με προβλήματα εφοδιασμού με καύσιμα, ήτοι κοινότητες που βρίσκονται εντός της ζώνης Ε, όπως αυτή ορίζεται στο προεδρικό διάταγμα αριθ. 412 του 1993· και γ) γεωγραφική απομόνωση σε συνδυασμό με δυσχερή και δαπανηρό εφοδιασμό με καύσιμα, ήτοι η Σαρδηνία και τα μικρά νησιά. Δεδομένου ότι η ανάπτυξη του δικτύου παροχής φυσικού αερίου μειώνει σε σημαντικό βαθμό το επιπλέον κόστος θέρμανσης και οδηγεί σε μεγαλύτερη διαφοροποίηση του εφοδιασμού με καύσιμα, ανάλογα με την περίπτωση, η εφαρμογή των μειωμένων φορολογικών συντελεστών θα πρέπει να περιορίζεται στο διάστημα μέχρι την ολοκλήρωση του δικτύου παροχής φυσικού αερίου στις συγκεκριμένες κοινότητες. (6) Το αιτούμενο μέτρο επανεξετάστηκε από την Επιτροπή και διαπιστώθηκε ότι δεν στρεβλώνει τον ανταγωνισμό ούτε παρακωλύει τη λειτουργία της εσωτερικής αγοράς και δεν θεωρείται ασυμβίβαστο με την ενωσιακή πολιτική για το περιβάλλον, την ενέργεια και τις μεταφορές. Ο μειωμένος φορολογικός συντελεστής, τόσο για το πετρέλαιο θέρμανσης όσο και για το υγραέριο, εξακολουθεί να είναι υψηλότερος από τα ελάχιστα ενωσιακά επίπεδα φορολογίας που καθορίζονται στην οδηγία 2003/96/ΕΚ και ελαφρύνει μόνο εν μέρει το επιπλέον κόστος θέρμανσης που επιβαρύνει τις εν λόγω γεωγραφικές περιοχές. (7) Το αιτούμενο μέτρο εφαρμόζεται μόνο για σκοπούς θέρμανσης χώρων (τόσο για ιδιώτες όσο και για επιχειρήσεις) και δεν εφαρμόζεται σε άλλες μορφές εμπορικής χρήσης του πετρελαίου θέρμανσης και του υγραερίου. Σύμφωνα με τις ιταλικές αρχές, το ποσό που αντιστοιχεί στο φορολογικό πλεονέκτημα για τους επαγγελματικούς χρήστες καλύπτεται, σε κάθε συγκεκριμένη περίπτωση, από τον κανονισμό (ΕΕ) αριθ. 1407/2013 της Επιτροπής (4). Εντούτοις, εάν το όφελος για οποιαδήποτε μεμονωμένη επιχείρηση υπερβαίνει το ανώτατο όρο που καθορίζεται στον εν λόγω κανονισμό, θα πρέπει να ενημερώνεται σχετικά η Επιτροπή σύμφωνα με τον κανονισμό (ΕΕ) αριθ. 734/2013 του Συμβουλίου (5). (8) Προκειμένου να διασφαλιστεί ότι το μέτρο θα εφαρμοσθεί χωρίς διακοπή σε σχέση με την άδεια για την εφαρμογή μειωμένων συντελεστών του ειδικού φόρου κατανάλωσης που χορηγούνται με την απόφαση 2008/318/ΕΚ, που έληξε στις 31 Δεκεμβρίου 2012, θα πρέπει η παρούσα απόφαση να εφαρμοσθεί από την 1η Ιανουαρίου 2013. Η αδιάλειπτη εφαρμογή του καθεστώτος μειωμένων συντελεστών του ειδικού φόρου κατανάλωσης θα συμβάλει στη νομική ασφάλεια και δεν θα θίξει τη δικαιολογημένη εμπιστοσύνη του πληθυσμού των ενδιαφερομένων περιοχών. Επομένως, κρίνεται σκόπιμο να χορηγηθεί άδεια για έξι έτη. Αυτή η περίοδος εφαρμογής θα παράσχει στις ιταλικές αρχές αρκετό χρόνο για να αξιολογήσουν τις περιβαλλοντικές επιπτώσεις του μέτρου. Θα υποδηλώνει επίσης ότι στο μέλλον θα πρέπει να τεθούν σε εφαρμογή πιο στοχευμένα μέτρα εξοικονόμησης ενέργειας, προκειμένου να βελτιωθεί η ενεργειακή απόδοση και να εξασφαλιστεί θετικός αντίκτυπος στο περιβάλλον, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η Ιταλία λαμβάνει άδεια να εφαρμόσει μειωμένους φορολογικούς συντελεστές για το πετρέλαιο και το υγραέριο που χρησιμοποιούνται για θέρμανση στις ακόλουθες μειονεκτικές γεωγραφικές περιοχές: α) κοινότητες εντός της κλιματικής ζώνης ΣΤ, όπως ορίζεται με το προεδρικό διάταγμα αριθ. 412 της 26ης Αυγούστου 1993· β) κοινότητες εντός της κλιματικής ζώνης Ε, όπως ορίζεται με το προεδρικό διάταγμα αριθ. 412 της 26ης Αυγούστου 1993· γ) κοινότητες της Σαρδηνίας και των μικρών νησιών, ήτοι όλων των ιταλικών νησιών πλην της Σικελίας. 2. Για να αποφευχθεί η τυχόν υπέρμετρη αντιστάθμιση, η μείωση πρέπει να μην υπερβαίνει το επιπλέον κόστος θέρμανσης στις εν λόγω περιοχές. Στη συγκεκριμένη περίπτωση της Σαρδηνίας και των μικρών νησιών, κατά συνέπεια, η φορολογική μείωση δεν πρέπει να μειώνει την τιμή κάτω από την τιμή του ίδιου καυσίμου στην ηπειρωτική Ιταλία. 3. Ο μειωμένος φορολογικός συντελεστής πληροί τις απαιτήσεις της οδηγίας 2003/96/ΕΚ και, ειδικότερα, τα ελάχιστα επίπεδα φορολογίας που καθορίζονται στο άρθρο 9 της εν λόγω οδηγίας. Άρθρο 2 Η επιλεξιμότητα των γεωγραφικών περιοχών που αναφέρονται στα σημεία β) και γ) του άρθρου 1 παράγραφος 1 εξαρτάται από την προϋπόθεση να μην είναι διαθέσιμο δίκτυο παροχής φυσικού αερίου στην κοινότητα. Άρθρο 3 Η παρούσα απόφαση ισχύει από την 1η Ιανουαρίου 2013 έως τις 31 Δεκεμβρίου 2018. Άρθρο 4 Η παρούσα απόφαση απευθύνεται στην Ιταλική Δημοκρατία. Βρυξέλλες, 29 Σεπτεμβρίου 2014.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 5283
122
2106
4590
2364
2504
912
1321
4414
3058
2200
3737

EuroVoc IDs (Expanded): 5283
122
2106
4590
2364
2504
912
1321
4414
3058
2200
3737

Dataset Source: meu

Split: test